Здравейте,  

В момента съм курсист към програма за интензивно присъствено обучение, което е с продължителност половин година. След обявяването на извънредно положение в страната, минахме в онлайн формат и качеството значително падна по ред причини, включително и намаляне на времето за среща с обучителите ни от четири часа до час и половина. Въпреки многото опити да изразим възражението си и да предложим подобряване на ситуацията за нас, мениджмънта на съответната частна институция, не се включи в каквато и да било комуникация с нас. Вчера бе изпратен анекс, който ни задължават да подпишем в рамките на едно денонощие, като с него се съгласяваме на “качественото” онлайн обучение което ни предоставят в тази форсмажорна обстановка, без да се упоменава как то е структурирано. Валиден ли е договорът, който подписахме началото на годината, с който се задължаваме да изплатим таксата чрез банка посредник ако в този договор не е включена клауза за извънредна ситуация, а поради нея аз искам да отпадна от програмата без да изплащам таксата за нея?  

Благодаря предварително!




Платено присъствено обучение в извънредна ситуация
==================================================

 

Здравейте,


за точен отговор следва да се прегледа както договорът, който сте подписали, така и анексът, който Ви предлагат да подпишете. По-долу цитирам разпоредбата от Търговския закон, която касае непреодолима сила като понятие.  

“Чл. 306. (Нов – ДВ, бр. 83 от 1996 г.) (1) Длъжникът по търговска сделка не отговаря за неизпълнението, причинено от непреодолима сила. Ако длъжникът е бил в забава, той не може да се позовава на непреодолима сила.  

(2) Непреодолима сила е непредвидено или непредотвратимо събитие от извънреден характер, възникнало след сключването на договора.  

(3) Длъжникът, който не може да изпълни задължението си поради непреодолима сила, в подходящ срок уведомява писмено другата страна в какво се състои непреодолимата сила и възможните последици от нея за изпълнението на договора. При неуведомяване се дължи обезщетение за настъпилите от това вреди.  

(4) Докато трае непреодолимата сила, изпълнението на задълженията и на свързаните с тях насрещни задължения се спира.  

(5) Ако непреодолимата сила трае толкова, че кредиторът вече няма интерес от изпълнението, той има право да прекрати договора. Това право има и длъжникът.”


Накратко, ако са касае за търговска сделка във Вашия случай и извънредното положение трае толкова, че вече нямате интерес от договора, можете да прекратите същия.


Поздрави,  

адв. Николина Митова  

0898 303092




Здравейте,


В случая е налице неизпълнение на договора от страна на организацията, която ви обучава. Тяхното неизпълнение не се покрива от новия закон за извънредното положение и имате право да упражните правата си при неизпълнение на договора, включително да го развалите (да се откажете от него). В тази връзка можете да не изплащате и оставащата цена на обучението. Развалянето на договора трябва да стане с писмено известие до организацията.


Ако желаете, бих могъл да Ви съдействам и с повече информация на имейл [penchev@advokatami.bg](mailto:penchev@advokatami.bg).


